เอกสารแนบ 3: ภาวะอุตสาหกรรมและการแข่งขัน

1. ภาวะอุตสาหกรรมในปี 2543

อุตสาหกรรมสวนปาล์มของประเทศไทยในหลายปีที่ผ่านมาจะให้ผลผลิตผลปาล์มสดทั้งปีเฉลี่ยไม่เกิน
2,600,000 ตัน ซึ่งสามารถสกัดเป็นน้ำมันปาล์มดิบได้ 480,000 ตัน แต่ในปี 2542
เนื่องจากปรากฎการณ์ลานีน่า ทำให้ผลผลิตปาล์มสดมีปริมาณสูงถึง 4,050,693 ตัน
โดยสกัดเป็นน้ำมันปาล์มดิบได้ 707,850 ตัน
ซึ่งถือว่าสูงสุดเป็นประวัติศาสตร์ของอุตสาหกรรมน้ำมันปาล์ม ในปี 2543
ปริมาณผลปาล์มสดยังคงมีจำนวนประมาณ 3,300,000 ตัน ซึ่งสามารถสกัดเป็นน้ำมันปาล์มดิบได้
580,000 ตัน โดยประมาณ ทั้งนี้เป็นผลมาจากพื้นที่เพาะปลูกใหม่เริ่มให้ผลผลิตปาล์มสด

ในทางตรงข้าม ราคาผลปาล์มสด ปี 2543 ตกต่ำกว่าปี 2542 โดยราคาเฉลี่ยของปี 2543 อยู่ที่
1.80 บาทต่อกิโลกรัม เทียบกับปี 2542 ที่ 2.10 บาทต่อกิโลกรัม
ซึ่งสอดคล้องกับราคาน้ำมันปาล์มดิบ โดยต้นปี 2542 ราคาน้ำมันปาล์มดิบอยู่ที่ 31-32
บาทต่อกิโลกรัม ในขณะที่ปลายปี 2543 อยู่ที่ 11.50 บาทต่อกิโลกรัม ทั้งนี้เนื่องมาจากในปี 2542
รัฐบาลได้ออกมาตรการช่วยเหลือผู้ปลูกปาล์มรายย่อยถึง 3 ครั้ง
โดยใช้งบประมาณจากโครงการช่วยเหลือเกษตรกร (คชก.) เป็นจำนวนเงิน 1,500 ล้านบาท
ในขณะที่ปี 2543 มีการอนุมัติวงเงินช่วยเหลือเพียง 250 ล้านบาท

เมื่อเปรียบเทียบกับราคาตลาดโลกที่ประเทศมาเลเซียเป็นเจ้าตลาด ราคาในปี 2542 อยู่ที่ 1,500
ริงกิตต่อตัน แล้วลดลงมาเป็น 780-800 ริงกิตต่อตัน ในช่วงปลายปี 2543

[] ที่มา : สำนักวิจัยเศรษฐกิจการเกษตร

2. โครงสร้างของอุตสาหกรรม

ประเทศไทยไม่มีการนำเข้าผลปาล์ม เคยมีการส่งออกเป็นบางปี แต่เป็นปริมาณที่น้อยมาก
ดังนั้นผลผลิตปาล์มน้ำมันเกือบทั้งหมดจึงถูกนำมาใช้ต่อในอุตสาหกรรมการผลิตน้ำมันปาล์มและส่วนน้อยใช้เป็นเมล็ดพันธุ์
ผลผลิตปาล์มน้ำมันเพิ่มขึ้นเนื่องจากการขยายพื้นที่เพาะปลูกเป็นสำคัญ โดยเพิ่มขึ้นจาก 45,890
ตันในปี 2520 เป็น 1.3 ล้านตันและ 3.3 ล้านตัน ในปี 2534 และ 2543 ตามลำดับ
ผลผลิตจากอุตสาหกรรมน้ำมันปาล์ม คือน้ำมันปาล์มเท่านั้น
ส่วนกากและเส้นใยของผลปาล์มถือเป็นผลพลอยได้ในการผลิต
เนื่องจากมีมูลค่าทางการค้าต่ำและโรงงานสกัดน้ำมันปาล์มก็นำไปใช้เป็นเชื้อเพลิงในอุตสาหกรรมนี้เองเกือบทั้งสิ้น
ส่วนกากของเมล็ดในปาล์มมีการนำไปใช้เป็นอาหารสัตว์
น้ำมันปาล์มที่ได้จากโรงงานสกัดเป็นน้ำมันปาล์มดิบและน้ำมันเมล็ดในปาล์ม
น้ำมันเมล็ดในปาล์มจะนำไปใช้ทดแทนกับน้ำมันมะพร้าวได้เป็นอย่างดี นั่นคือการนำไปใช้ในการทำสบู่
และผงซักฟอก
น้ำมันเมล็ดในปาล์มสกัดได้เฉพาะในโรงงานสกัดน้ำมันปาล์มขนาดใหญ่ที่มีการแยกเอาเมล็ดในปาล์มออกมาจากเส้นใยของผลปาล์มเท่านั้น
ส่วนโรงงานสกัดขนาดเล็กจะหีบน้ำมันจากผลปาล์มทั้งทะลายโดยไม่มีการแยกเปลือกและเมล็ดใน
น้ำมันปาล์มดิบที่ได้ก็จะเป็นน้ำมันผสม

โครงสร้างอุตสาหกรรมน้ำมันปาล์ม

ในช่วง 3-4 ปีที่ผ่านมา
ไทยต้องมีการนำเข้า-ส่งออกน้ำมันปาล์มอันเนื่องมาจากความไม่สมดุลของผลผลิต
และความต้องการทั้งทางด้านปริมาณและช่วงเวลา โดยในปี 2540-2541
ไทยมีการส่งออกน้ำมันปาล์มดิบมากเป็นประวัติศาสตร์เพราะราคาต่างประเทศที่อยู่ในระดับสูงและจูงใจให้มีการส่งออก
ขณะเดียวกันความไม่แน่นอนของผลผลิตก็ทำให้ไทยต้องมีการนำเข้าน้ำมันปาล์มเพื่อแก้ปัญหาขาดแคลนในช่วงปี
2538-2541 เช่นกัน โดยเป็นการนำเข้าภายใต้ข้อผูกพันองค์การการค้าโลก (WTO) (ตารางที่ 1)
และเมื่อเดือนธันวาคม 2543 กระทรวงพาณิชย์ได้ออกระเบียบให้นำเข้าสินค้าเกษตร 7
รายการในโควต้า WTO ปี 2544 ซึ่งได้รวมน้ำมันปาล์มและน้ำมันเมล็ดในปาล์มจำนวน 4,783 ตัน
โดยให้องค์การคลังสินค้าเป็นผู้มีสิทธิขอนำเข้า

ส่วนการเคลื่อนไหวของราคาในช่วง 6 ปีที่ผ่านมา พบว่า
ราคาผลปาล์มและน้ำมันปาล์มมีแนวโน้มเพิ่มขึ้นในตลาดทุกระดับ ทั้งในประเทศและต่างประเทศ
ยกเว้นในปี 2542 ที่ราคาเริ่มอ่อนตัวลงอย่างเห็นได้ชัด (ตารางที่ 2)

ตารางที่ 1 ปริมาณและมูลค่าการนำเข้าและส่งออกน้ำมันปาล์ม ปี 2538-2543

+-------------+-------------+-------------+-------------+-------------+
| ปี           | นำเข้า       |             | ส่งออก       |             |
+-------------+-------------+-------------+-------------+-------------+
|             | ปริมาณ (ตัน)  | มูลค่า        | ปริมาณ (ตัน)  | มูลค่า        |
|             |             | (ล้านบาท)    |             | (ล้านบาท)    |
+-------------+-------------+-------------+-------------+-------------+
| 2538        | 19,421.72   | 337.80      | 15,704.33   | 265.72      |
+-------------+-------------+-------------+-------------+-------------+
| 2539        | 31,081.68   | 503.04      | 7,993.64    | 103.91      |
+-------------+-------------+-------------+-------------+-------------+
| 2540        | 27,860.19   | 635.07      | 70,443.18   | 1,262.17    |
+-------------+-------------+-------------+-------------+-------------+
| 2541        | 20,639.28   | 635.73      | 50,563.52   | 1,310.67    |
+-------------+-------------+-------------+-------------+-------------+
| 2542        | 20,519.81   | 614.10      | 97,493.72   | 1,976.14    |
+-------------+-------------+-------------+-------------+-------------+
| 2543^()    | 2,154.18    | 64.12       | 31,638.07   | 381.02      |
+-------------+-------------+-------------+-------------+-------------+

ที่มา : ศูนย์สารสนเทศการเกษตร สำนักงานเศรษฐกิจการเกษตร

หมายเหตุ : ^()เดือนมกราคม – มีนาคม 2543

ตารางที่ 2 เปรียบเทียบราคาน้ำมันปาล์มของไทยและมาเลเซีย

หน่วย : บาท/กก.

+--------+------------+------------+----------+----------+-----------+
| ปี      | ราคาผลป    | รา         |          | ราคา     |           |
|        | าล์มทั้งทะลาย | คาน้ำมันปาล์ม |          | น้ำมันปาล์ม |           |
|        |            |            |          |          |           |
|        |            | ขา         |          | ใ        |           |
|        |            | ยส่งกรุงเทพฯ |          | นมาเลเซีย |           |
+--------+------------+------------+----------+----------+-----------+
|        |            | ดิบ         | บริสุทธิ์    | ดิบ       | บริสุทธิ์     |
+--------+------------+------------+----------+----------+-----------+
| 2537   | 1.82       | 13.69      | 18.33    | 12.37    | 14.34     |
+--------+------------+------------+----------+----------+-----------+
| 2538   | 2.05       | 15.87      | 22.61    | 14.52    | 16.08     |
+--------+------------+------------+----------+----------+-----------+
| 2539   | 2.02       | 15.40      | 22.31    | 10.90    | 13.50     |
+--------+------------+------------+----------+----------+-----------+
| 2540   | 2.17       | 16.60      | 24.03    | 15.52    | 17.60     |
+--------+------------+------------+----------+----------+-----------+
| 2541   | 3.36       | 26.47      | 38.93    | 25.09    | 27.65     |
+--------+------------+------------+----------+----------+-----------+
| 2542   | 2.20       | 18.99      | 30.67    | 14.25    | 16.91     |
+--------+------------+------------+----------+----------+-----------+

ที่มา : สำนักวิจัยเศรษฐกิจการเกษตร

  3. แนวโน้มการเจริญเติบโตของอุตสาหกรรม

ปัจจัยสำคัญที่มีผลกระทบต่อการเจริญเติบโตอุตสาหกรรมน้ำมันปาล์มของไทยในอนาคตมีดังนี้:-

  1. เขตการค้าเสรีอาเชียน (AFTA)

  ประเทศไทยมีพันธะกรณีต้องนำน้ำมันปาล์มเข้าบัญชีลดภาษีนำเข้าเหลือ 0 – 5% ภายในวันที่ 1
  มกราคม 2546 ส่งผลให้ผู้ประกอบการต้องปรับตัว
  เนื่องจากราคาในตลาดโลกอยู่ในระดับที่ต่ำกว่าราคาในประเทศไทย
  การเปิดเสรีดังกล่าวจะทำให้แนวโน้มของต้นทุนน้ำมันปาล์มดิบของโรงกลั่นน้ำมันปาล์มลดลง
  เพราะสามารถนำเข้าได้โดยเสรี
  ทำให้ราคาน้ำมันปาล์มดิบในประเทศมีต้นทุนสูงกว่าราคาตลาดโลกได้ไม่เกิน 5%

  สำหรับในระยะยาวแล้ว การเปิดตลาดการค้าเสรีน้ำมันปาล์มในกลุ่มประเทศอาเซียนดังกล่าว
  จะทำให้เกษตรกรและชาวสวนปาล์มไทยทำการปรับปรุงพันธุ์ปาล์มให้มีคุณภาพและเป็นที่ต้องการของตลาดโลก
  รวมทั้งจะต้องปรับปรุงประสิทธิภาพการผลิต
  เนื่องจากเป็นที่ทราบกันดีว่าศักยภาพการผลิตปาล์มน้ำมันของไทยค่อนข้างต่ำเมื่อเทียบกับมาเลเซีย
  ซึ่งเป็นผู้ส่งออกน้ำมันปาล์มรายใหญ่ของโลก เทคโนโลยีการผลิตของไทยสู้มาเลเซียไม่ได้
  ทำให้โดยรวมแล้วต้นทุนการผลิตของไทยจะสูงเมื่อเทียบกับมาเลเซีย
  โดยต้นทุนการผลิตของไทยจะอยู่ที่ประมาณ 1.58 บาทต่อกิโลกรัม (ปี 2542/2543)
  ในขณะที่มาเลเซียมีต้นทุนการผลิตเพียง 0.85 บาทต่อกิโลกรัม (กระทรวงพาณิชย์, 2542)
  อย่างไรก็ตามไทยยังมีศักยภาพในการแข่งขันกับมาเลเซีย ทั้งนี้ด้วยเหตุผล 2 ประการคือ

1.  ในปัจจุบันการพัฒนาปัจจัยและระบบการผลิตปาล์มน้ำมันในประเทศไทย
    ยังไม่ถึงจุดที่ให้ผลตอบแทนสูงสุด ขณะที่มาเลเซียได้พัฒนาไปถึงจุดนั้นแล้ว
    ดังนั้นจึงมีความจำเป็นต้องเพิ่มศักยภาพในการผลิตให้มากขึ้น

2.  ไทยยังมีต้นทุนเรื่องแรงงานถูกกว่ามาเลเซีย

  2. แผนพัฒนาปาล์มน้ำมัน และน้ำมันปาล์ม

  เนื่องจากต้นทุนการผลิตของสวนปาล์มในประเทศมาเลเซียต่ำกว่าประเทศไทย
  คณะรัฐมนตรีจึงได้อนุมัติแผนพัฒนาปาล์มน้ำมันและน้ำมันปาล์มฉบับใหม่ ปี 2543 – 2549
  ในวงเงิน 4,161 ล้านบาท โดยมีวัตถุประสงค์เพื่อใช้ในการพัฒนาพันธุ์ปาล์ม
  และเพื่อจัดสรรพื้นที่เพาะปลูกให้เหมาะสม ทั้งนี้เพื่อทำให้ได้ผลผลิตต่อไร่ และได้เปอร์เซ็นต์น้ำมัน
  (Oil Extraction Rate) ในอัตราที่สูงขึ้น
  รวมทั้งจะมีการจัดตั้งคณะกรรมการปาล์มน้ำมันและน้ำมันปาล์มแห่งประเทศไทย
  ซึ่งจะทำหน้าที่บริหารจัดการน้ำมันปาล์มครบวงจรให้สามารถแข่งขันกับตลาดโลกได้
  แผนพัฒนาฯดังกล่าวจะส่งผลให้เกษตรกรมีแนวโน้มจะหันมาปลูกปาล์มกันมากขึ้น คาดว่าในปี 2549
  ไทยจะมีพื้นที่ปลูกปาล์มทั้งหมด 1.8 ล้านไร่ เพิ่มขึ้นจากปี 2543 ที่มีพื้นที่ปลูก 1.4 ล้านไร่
  ถึงร้อยละ 29 ผลผลิตปาล์มสดโดยรวมคาดว่าจะเพิ่มขึ้นจาก 3.3 ล้านตันในปี 2543 เป็น 5.1
  ล้านตันในปี 2549 เนื่องจากการเพิ่มขึ้นของพื้นที่เพาะปลูกเป็นสำคัญ
  ผลปาล์มสดเมื่อคิดเทียบเป็นน้ำมันปาล์มดิบคาดว่าจะมีกว่า 900,000 ตัน ณ สิ้นปี 2549
  โดยมีอัตราน้ำมันจากผลปาล์มร้อยละ 19 ด้านความต้องการใช้น้ำมัน
  มีการคาดการณ์ว่าปริมาณความต้องการบริโภคน้ำมันปาล์มโดยรวมจะเพิ่มขึ้นเป็น 889,930
  ตันในปี 2549 (หากไม่มีมาตรการควบคุมการนำเข้า)
  โดยในบางช่วงผลผลิตน้ำมันปาล์มที่ผลิตได้อาจมีไม่เพียงพอกับความต้องการ
  และจะต้องนำเข้าน้ำมันปาล์มจำนวนหนึ่งจากต่างประเทศ
  และปริมาณนำเข้าจะยิ่งสูงขึ้นหากราคาน้ำมันปาล์มในประเทศไม่สามารถแข่งขันกับน้ำมันปาล์มจากต่างประเทศได้
  ซึ่งจะทำให้เกิดผลผลิตส่วนเกินในปริมาณที่เท่ากับปริมาณที่นำเข้า

  อย่างไรก็ตามในช่วง 2-3 ปีข้างหน้า
  ไทยคงยังไม่สามารถเพิ่มประสิทธิภาพการผลิตน้ำมันปาล์มจนสามารถแข่งขันกับต่างประเทศได้
  เนื่องจากปาล์มน้ำมันเป็นไม้ยืนต้นจึงต้องอาศัยเวลาในการพัฒนาการผลิต แต่ในระยะยาวแล้ว
  หากมีการปฎิบัติตามแผนพัฒนาปาล์มน้ำมันและน้ำมันปาล์มอย่างจริงจัง
  เชื่อว่าโครงสร้างต้นทุนในการผลิตน้ำมันปาล์มของไทยจะสามารถแข่งขันกับต่างประเทศได้อย่างแน่นอน

1.  การใช้น้ำมันปาล์มทดแทนน้ำมันดีเซล

  จากที่ประเทศไทยต้องนำเข้าน้ำมันดีเซล ซึ่งราคามีแนวโน้มว่าจะสูงขึ้น
  หากราคาน้ำมันปาล์มยังอยู่ในระดับเดิมหรือตกต่ำลง
  จะสามารถนำไปทดแทนน้ำมันดีเซลได้ในอัตรา 10 – 20 %
  ซึ่งเป็นผลงานวิจัยของสถาบันเทคโนโลยีนานาชาติสิรินธร

4. ภาวะการแข่งขัน

ปัจจุบันประเทศไทยมีโรงสกัดน้ำมันปาล์ม 41 โรง มีกำลังการผลิตรวมกันทั้งสิ้น 4.7
ล้านตันผลปาล์มสดต่อปี ซึ่งเมื่อเทียบกับในอดีตปี 2538 พบว่ามีจำนวนโรงงานเพิ่มขึ้นร้อยละ 57.69
กำลังการผลิตเพิ่มขึ้นร้อยละ 495 ดังนั้นเมื่อพิจารณาถึงปริมาณผลผลิตปาล์มสดจำนวน 3.3
ล้านตันในปี 2543 พบว่าโรงงานสกัดยังมีกำลังการผลิตส่วนเกินอยู่ถึงร้อยละ 42

ในส่วนของโรงงานกลั่นน้ำมันปาล์มบริสุทธิ์ ปัจจุบันมีอยู่ 12 โรงงาน กำลังการผลิตรวม 960,000
ตันน้ำมันปาล์มดิบต่อปี และไม่มีการลงทุนเพิ่มเติมในปี 2543 เนื่องจากนักลงทุนคงรอดูผลกระทบจาก
AFTA และภาวะเศรษฐกิจยังไม่เอื้ออำนวย
อีกทั้งน้ำมันปาล์มบริสุทธิ์ที่ใช้บริโภคโดยตรงเป็นตลาดที่มีการแข่งขันสูง
เนื่องจากเป็นตลาดที่มีความยืดหยุ่นต่อราคาสูง ดังนั้นพฤติกรรมของผู้บริโภคส่วนใหญ่ในปัจจุบัน
จะให้ความสำคัญกับราคาของผลิตภัณฑ์ (Price) เป็นปัจจัยแรกในการเลือกซื้อน้ำมันพืช
ส่วนความสนใจด้านผลิตภัณฑ์ (Product) ถือว่าเป็นปัจจัยที่มีความสำคัญรองลงมา
ดังนั้นกลยุทธ์หลักที่ใช้ในการแข่งขันของผู้ผลิตน้ำมันพืช คือ กลยุทธ์ทางด้านราคา และรองลงมา คือ
กลยุทธ์ในการส่งเสริมการจัดจำหน่าย นอกจากบริษัทฯแล้ว
โรงงานขนาดใหญ่ที่มีกำลังการผลิตมากกว่า 75,000 ตันน้ำมันปาล์มดิบต่อปี มีเพียง 4
รายเท่านั้นคือ:-

-   บริษัท มรกต อินดัสตรี้ส์ จำกัด (มหาชน)

-   บริษัท พาโมล่า จำกัด

-   บริษัท ชุมพรอุตสาหกรรมน้ำมันปาล์ม จำกัด (มหาชน)

-   บริษัท โอลีน จำกัด

ที่เหลือเป็นโรงงานขนาดกลางและขนาดเล็ก 7 โรงงาน ซึ่งมีกำลังการผลิตรวมกันประมาณ
300,000 ตันน้ำมันปาล์มดิบต่อปี

รายชื่อคู่แข่งขันที่สำคัญในอุตสาหกรรมน้ำมันปาล์ม

  ------------------------------------- ---------------- ----------------
  บริษัท                                  เครื่องหมายการค้า   กำลังการผลิต
                                                         (ตัน/ปี)

  บริษัท มรกตอินดัสตรีส์ จำกัด (มหาชน)         มรกต             108,000

  บริษัท พาโมล่า จำกัด                      พาโมลา           93,600

  บริษัท ชุมพรอุตสาหกรรมน้ำมันปาล์ม จำกัด       รีโอ              90,000
  (มหาชน)                                                

  บริษัท ยูไนเต็ด แฟต แอนด์ ออยล์ จำกัด        แวว              40,000

  บริษัท น้ำมันพืชปทุม จำกัด                   เกสร             48,000

  บริษัท โอลีน จำกัด                        โอลีน             78,000

  บริษัท สยามน้ำมันปาล์ม จำกัด                                 72,000

  บริษัท กลั่นน้ำมันบริสุทธิ์ จำกัด                                 67,600

  บริษัท น้ำมันพืชแสตนดาร์ด จำกัด              พลอย             48,500

  บริษัท เหล่าธงสิงห์ จำกัด                   สิงห์หยก           45,000
  ------------------------------------- ---------------- ----------------

ที่มา : กองการค้าเกษตร 2 กรมการค้าภายใน กระทรวงพาณิชย์

-   สภาพการแข่งขันภายในอุตสาหกรรม

อุตสาหรรมน้ำมันพืช 

  น้ำมันปาล์มเป็นอุตสาหกรรมการเกษตรที่สำคัญประเภทหนึ่งของประเทศไทย
  โดยมีผลปาล์มสดเป็นวัตถุดิบ
  อุตสาหกรรมนี้มีการขยายตัวอยู่ในเกณฑ์สูงที่สุดในบรรดพืชน้ำมันทั้งหมด
  สาเหตุที่น้ำมันปาล์มมีอัตราการขยายตัวของการบริโภค และมีสัดส่วนการบริโภคมากที่สุด
  เนื่องจากได้รับการส่งเสริมและคุ้มครองจากรัฐ
  ซึ่งน้ำมันปาล์มได้รับความนิยมในการนำไปใช้ปรุงอาหาร
  และอุตสาหกรรมต่อเนื่องอย่างกว้างขวาง
  เพราะคุณสมบัติพิเศษของน้ำมันปาล์มมีการดูดซับที่ต่ำกว่าน้ำมันพืชชนิดอื่น จึงไม่เคลือบติดสิ่งที่ทอด
  ทำให้ของที่ทอดมีสีสวย และเก็บไว้ได้นาน

  ในปัจจุบันราคาขายส่งของน้ำมันปาล์มบรรจุขวดจะถูกควบคุมโดยกรมการค้าภายใน
  กระทรวงพาณิชย์ ผู้ผลิตน้ำมันพืชจะไม่สามารถจำหน่ายผลิตภัณฑ์ในราคาที่สูงกว่าราคาควบคุม
  อย่างไรก็ตามในกรณีที่ผู้ผลิตประสบกับปัญหาการขึ้นราคาของวัตถุดิบ
  ก็สามารถเสนอราคาใหม่ให้กับกรมการค้าภายในพิจารณาได้ ปัจจุบัน
  กรมการค้าภายในจะควบคุมราคาน้ำมันปาล์ม ชนิดบรรจุขวด เฉพาะราคาขายส่ง ณ โรงงาน
  โดยยกเลิกการควบคุมราคาขายปลีก และน้ำมันปาล์มโอเลอีนบรรจุขวด
  ไม่จำเป็นต้องติดราคาขายปลีกบนฉลาก ระดับราคาที่จำหน่ายให้กับผู้บริโภค
  จะขึ้นอยู่กับช่องทางการจำหน่าย เช่น ถ้าสินค้าจัดจำหน่ายผ่านทางห้างสรรพสินค้า
  ราคาก็จะถูกกำหนดโดยห้างสรรพสินค้าต่างๆ
  ซึ่งระดับราคาโดยทั่วไปจะต่ำกว่าระดับราคาที่ติดบนฉลากข้างขวด
  เนื่องจากห้างสรรพสินค้าจะใช้สินค้าที่ขายในแผนกซุปเปอร์มาร์เก็ตในการทำโปรโมชั่น
  นอกจากนี้บริษัทฯ ยังต้องเสียค่าใช้จ่ายอื่นๆ อีก เช่น ค่าตั้งโชว์
  และค่าโฆษณาให้กับทางห้างสรรพสินค้า
  โดยห้างสรรพสินค้าจะนำรายได้ในส่วนนี้ไปลดราคาสินค้าของบริษัทฯ
  เพื่อเป็นการส่งเสริมการขายทางหนึ่ง และถ้าเป็นการจำหน่ายตามร้านค้าปลีก
  ส่วนใหญ่ระดับราคาขายจะเท่ากับราคาที่ติดบนฉลากข้างขวด

  ส่วนน้ำมันปาล์มบรรจุแทงค์ เพื่อใช้ในอุตสาหกรรมจะไม่ถูกควบคุมราคา โดยหน่วยงานของรัฐบาล
  อย่างไรก็ตามการแข่งขันทางด้านราคาก็ยังเป็นกลยุทธหลักที่ใช้ในอุตสาหกรรม
  ซึ่งโดยทั่วไปแล้วลูกค้าจะไม่ให้ความสำคัญกับคุณภาพของน้ำมันปาล์ม
  ถ้าผู้ผลิตรายใดเสนอราคาขายที่ต่ำกว่า ก็จะสั่งซื้อกับผู้ผลิตรายนั้นทันที
  แต่มีลูกค้าบางกลุ่มที่ต้องการผลิตภัณฑ์น้ำมันปาล์มพิเศษ
  ซึ่งผู้ผลิตต้องผลิตสินค้าตามคุณสมบัติที่กำหนดโดยลูกค้าซึ่งจะเน้นคุณภาพเป็นหลัก

  เนื่องจากผลิตภัณฑ์หลักของบริษัทฯ ซึ่งได้แก่ น้ำมันปาล์ม นั้นมีคุณสมบัติพิเศษเฉพาะตัว
  สำหรับอุตสาหกรรมอาหาร โดยเฉพาะอุตสาหกรรมอาหารประเภททอด
  ที่ต้องการเน้นคุณภาพของผลิตภัณฑ์ให้คงความกรอบและไม่มีกลิ่นหืน
  ซึ่งน้ำมันพืชประเภทอื่นไม่มีคุณสมบัติดังกล่าว
  จึงอาจกล่าวได้ว่าแนวโน้มการเข้ามาทดแทนหรือชิงส่วนแบ่งทางการตลาดโดยน้ำมันประเภทอื่นในอนาคตสามารถทำได้ยาก
  นอกจากนั้นหากพิจารณาถึงคู่แข่งรายใหม่ที่ต้องการเข้ามาในอุตสาหกรรมน้ำมันปาล์ม
  ก็จะเป็นไปได้ยากเช่นกัน เนื่องจากอุตสาหกรรมน้ำมันปาล์ม
  เป็นอุตสาหกรรมที่ต้องใช้เงินลงทุนสูงทั้งในด้านเครื่องจักรและเทคโนโลยีในการผลิต
  และเป็นอุตสาหกรรมพื้นฐานที่นำไปสู่อุตสาหกรรมต่อเนื่องอีกหลายประเภท
  การมีชื่อเสียงที่ดีและอยู่ในอุตสาหกรรมยาวนาน
  ย่อมสามารถสร้างความเชื่อถือและมีความได้เปรียบอย่างชัดเจน

  ถึงแม้ว่าประเทศไทยจะต้องเปิดเสรีทางการค้า AFTA ในปี 2543
  ซึ่งเป็นการเปิดโอกาสให้คู่แข่งทั้งในและต่างประเทศสามารถนำเข้าน้ำมันปาล์มบริสุทธิ์เข้ามาจำหน่ายแข่งขันกับบริษัทฯ
  ได้ แต่เนื่องจากการนำเข้าน้ำมันปาล์มจะต้องนำเข้ามาในรูป Bulk และขนส่งทางเรือ
  เพื่อสูบถ่ายลงรถแทงค์น้ำมันอีกครั้ง ซึ่งจะทำให้เกิดความสกปรกและสิ่งปลอมปน
  รวมทั้งมีต้นทุนการขนส่งเกิดขึ้น
  ทำให้ราคาน้ำมันปาล์มที่นำเข้าจะไม่แตกต่างจากราคาขายในประเทศมากนัก

อุตสาหกรรมไขมันผสมและมาการีน

  อุตสาหกรรมผลิตไขมันผสมและมาการีน
  เป็นอุตสาหกรรมที่ต่อเนื่องจากการผลิตน้ำมันปาล์มไขมันผสม และมาการีน
  ใช้เป็นวัตถุดิบที่สำคัญในอุตสาหกรรมอาหาร ได้แก่ โรงงานทำขนมปัง โรงงานทำขนมขบเคี้ยว
  ร้านเบเกอรี่ และร้านอาหารฟาส์ตฟู้ต ซึ่งการเติบโตของการบริโภคไขมันผสมและมาการีน
  จะมีความสัมพันธ์โดยตรงกับการขยายตัวของเศรษฐกิจ จากการประมาณการของบริษัทฯ
  การขยายตัวของการบริโภคไขมันผสมและมาการีน อยู่ในอัตราที่สูงกว่าการขยายตัวทางเศรษฐกิจ
  (GDP) ของประเทศไทย

  นอกจากนี้การเปลี่ยนแปลงพฤติกรรมการบริโภคของประชากรไทย
  ก็เป็นปัจจัยที่สำคัญของการขยายตัวของตลาดไขมันผสมและมาการีน
  โดยในปัจจุบันผู้บริโภคได้หันมาบริโภคเค้ก ขนมปังชนิดต่าง ๆ ไอศครีม
  และอาหารประเภททอดจากร้านอาหารฟาสต์ฟู๊ด เพิ่มมากขึ้นเมื่อเทียบกับในอดีต
  ซึ่งอาหารกลุ่มดังกล่าวต้องใช้ไขมันผสมและมาการีน เป็นวัตถุดิบหลัก
  อนึ่งภาวะตลาดของไขมันผสมและมาการีนโดยทั่วไปจะมียอดขายที่สูงในช่วงไตรมาสที่ 4 ของปี
  ซึ่งเป็นช่วงเทศกาลเฉลิมฉลองต่างๆเนื่องจากวัตถุดิบที่ใช้ในการผลิตไขมันผสมและมาการีน
  เป็นผลพลอยได้จากการกลั่นน้ำมันปาล์มดิบ
  ดังนั้นผู้ผลิตไขมันผสมและมาการีนที่ดำเนินธุรกิจโรงกลั่นน้ำมันปาล์มดิบเองจะมีข้อได้เปรียบมาก
  เมื่อเทียบกับผู้ผลิตที่จะต้องไปซื้อวัตถุดิบจากโรงกลั่นน้ำมันปาล์ม
  ซึ่งนอกจากจะมีปัญหาด้านการกำหนดราคาแล้ว
  ยังมีปัญหาที่ไม่สามารถควบคุมระยะเวลาในการจัดส่งวัตถุดิบที่แน่นอนอีกด้วย

  ข้อได้เปรียบอีกประการหนึ่งของบริษัทฯ
  ในเรื่องกำลังการผลิตและความสามารถในการผลิตไขมันผสมและมาการีนที่มีคุณภาพต่างกันในช่วงเวลาอันจำกัด
  ทำให้บริษัทฯ สามารถบริการลูกค้าได้อย่างทั่วถึงทันตามกำหนดเวลา
  เนื่องจากการจำหน่ายสินค้าประเภทนี้ขึ้นอยู่กับเทศกาล

  นอกจากนั้นเทคโนโลยี่ที่ใช้ในการผลิตไขมันผสมและมาการีน
  เพื่อให้ได้ผลิตภัณฑ์ที่มีลักษณะเฉพาะเจาะจงตามคุณสมบัติที่กำหนดโดยลูกค้า
  และรวมถึงความสม่ำเสมอของคุณภาพของสินค้า
  ก็ยังเป็นปัจจัยที่สำคัญของการแข่งขันในอุตสาหกรรมอีกด้วย

รายชื่อคู่แข่งขันที่สำคัญ

  ------------------------------------------ ----------------------------
  บริษัท                                       เครื่องหมายการค้า

  บริษัท มรกตอินดัสตรีส์ จำกัด (มหาชน)              แบมบู

  บริษัท พาโมล่า จำกัด                           โดนัท,ไก่งวง,เอเวอร์เรส

  บริษัท ยูนิลีเวอร์โฮลดิ้ง จำกัด                     รวงผึ่ง,ซิลเวอร์คราวน์

  บริษัท เกตุวานิชอุตสาหกรรม จำกัด                 โอลิมปิค
  ------------------------------------------ ----------------------------

  อุตสาหกรรมน้ำยาล้างจานและครีมกำจัดคราบ

  ในปัจจุบัน ตลาดโดยรวมของผลิตภัณฑ์น้ำยาล้างจาน และน้ำยากำจัดคราบ
  สามารถแบ่งออกได้เป็น 2 กลุ่มหลัก คือ ชนิดครีมและชนิดน้ำ ผลิตภัณฑ์ชนิดน้ำ
  มีสัดส่วนตลาดประมาณร้อยละ 80 ส่วนที่เหลือร้อยละ 20 เป็นตลาดของผลิตภัณฑ์ชนิดครีม

แนวโน้มของการขยายตัวของอุตสาหกรรมมีค่อนข้างสูง
เนื่องจากการเปลี่ยนแปลงพฤติกรรมของผู้บริโภคส่วนใหญ่
ที่เปลี่ยนมาใช้น้ำยาล้างจานในการทำความสะอาดภาชนะ และใช้ครีมกำจัดคราบ
แทนการใช้ผงซักฟอก นอกจากนี้ผู้ผลิตได้พัฒนาคุณภาพของผลิตภัณฑ์
เพื่อเพิ่มประสิทธิภาพในการชำระล้าง เช่น ปรับปรุงประสิทธิภาพในการขจัดคราบไขมัน
และขจัดกลิ่นคาว ได้ดีกว่าผงซักฟอก
นอกจากการปรับปรุงคุณภาพของผลิตภัณฑ์ให้ถูกกับพฤติกรรมของผู้บริโภคแล้ว
ผู้ผลิตจะต้องพัฒนาคุณภาพของผลิตภัณฑ์ ให้มีความปลอดภัยต่อผู้บริโภค
และไม่ทำลายสภาวะแวดล้อมด้วย

  ภาวะการแข่งขันของตลาดน้ำยาล้างจานและครีมกำจัดคราบค่อนข้างสูง
  เนื่องจากคู่แข่งที่ครองส่วนแบ่งตลาดในอันดับแรก คือ บริษัท ลีเวอร์ บราเธอร์ (ประเทศไทย)
  จำกัด และ บริษัท สหพัฒนพิบูล จำกัด (มหาชน)
  ซึ่งเป็นผู้นำทางด้านการตลาดของผลิตภัณฑ์ในครัวเรือน (Household Products)
  ในประเทศไทย โดยมีนโยบายจัดทำการส่งเสริมการจัดจำหน่าย กิจกรรมทางตลาด
  และการโฆษณาอย่างต่อเนื่อง ดังนั้นทำให้การเจาะตลาดของคู่แข่งรายย่อยอื่นๆ
  ในอุตสาหกรรมเป็นไปได้ค่อนข้างยาก
  เนื่องจากมีงบประมาณที่จำกัดในการทำกิจกรรมส่งเสริมการจัดจำหน่าย

-   อำนาจในการต่อรองระหว่างผู้ซื้อและผู้ขาย

  ราคาสินค้าในตลาดในทางเศรษฐศาสตร์ กล่าวคือ
  ราคาที่เกิดความสมดุลหรือจุดสมดุลของปริมาณเสนอขายและปริมาณเสนอชื้อ
  ดังนั้นถ้าปริมาณเสนอขายมาก ปริมาณเสนอชื้อน้อย ราคาก็มีแนวโน้มจะต่ำ
  ในทางกลับกันถ้าปริมาณเสนอชื้อมากและปริมาณเสนอขายน้อย ราคาจะมีแนวโน้มสูง
  สำหรับความเคลื่อนไหวและการเปลี่ยนแปลงราคาของผลผลิตน้ำมันปาล์มนั้นมีปัจจัยมาจาก
  ปริมาณผลปาล์มและน้ำมันปาล์มดิบตามฤดูกาล สต๊อกน้ำมันปาล์ม ความต้องการของตลาด
  และพฤติกรรมของผู้บริโภค ดังนั้นในช่วงผลผลิตปาล์มน้ำมันออกสู่ตลาดน้อย
  ความต้องการน้ำมันปาล์มบริสุทธิ์ในตลาดสูง และมีการแข่งขันกันชื้อ
  ก็จะเป็นแรงผลักดันให้ราคาน้ำมันปาล์มดิบมีราคาสูงขึ้น
  บริษัทฯซึ่งเป็นผู้ขายก็จะมีอำนาจในการต่อรองและกำหนดราคาขายสินค้าได้สูง
  แต่ในช่วงที่ผลผลิตปาล์มน้ำมันออกสู่ตลาดมากหรือเกิดสภาวะน้ำมันปาล์มดิบมีปริมาณมากเกินความสามารถในการเก็บน้ำมันของโรงงาน
  จะเพิ่มแรงผลักดันให้น้ำมันปาล์มดิบมีราคาต่ำ ดังนั้นผู้ซื้อก็จะมีอำนาจในการต่อรองราคาสินค้า

  อย่างไรก็ตาม การที่บริษัทฯยังคงรักษาคุณภาพและบริการ
  ทำให้บริษัทฯก็ยังสามารถมีอำนาจในการต่อรองกับผู้ซื้อได้แม้จะเป็นช่วงที่ผลผลิตออกสู่ตลาดมากก็ตาม

-   ปัจจัยแห่งความสำเร็จของผู้ประกอบธุรกิจในอุตสาหกรรม

  1. รัฐบาลมีนโยบายส่งเสริมการผลิตพืชน้ำมันของไทย โดยมีนโยบายการเพิ่มพื้นที่เพาะปลูก
  การเพิ่มผลผลิตต่อไร่ การเพิ่มประสิทธิภาพการแปรรูป
  เพื่อเพิ่มอุปสงค์การใช้น้ำมันปาล์มให้แพร่หลายยิ่งขึ้น

  2. ความได้เปรียบในด้านตลาดและคุณสมบัติที่เหนือกว่า
  เพราะคุณสมบัติของน้ำมันปาล์มที่ดีไม่มีกลิ่นหืน ซึ่งเป็นลักษณะที่เด่นเมื่อเทียบกับน้ำมันพืชชนิดอื่น
  ซึ่งสามารถนำไปใช้ได้ในอุตสาหกรรมต่างๆดังนี้ อุตสาหกรรมอาหารฟาสท์ฟู้ด,
  อุตสาหกรรมแปรรูปอาหาร, ผลิตภัณฑ์เบเกอรี่ต่างๆ และกลุ่มอุตสาหกรรมต่อเนื่อง

  3. ความเป็นไปได้ของอัตราการขยายตัวที่สูงของการบริโภคน้ำมันพืช
  ปัจจุบันการบริโภคน้ำมันพืชในประเทศไทย เฉลี่ยต่อหัวค่อนข้างต่ำเพียง 8 กก./คน/ปี
  ซึ่งในอนาคตเมื่อปริมาณการบริโภคน้ำมันพืชต่อหัวเพิ่มขึ้น
  น้ำมันปาล์มมีสัดส่วนหลักของน้ำมันพืชที่ผู้บริโภคจะเลือกใช้
  อันเนื่องมาจากคุณสมบัติที่ดีดังกล่าวมาแล้ว

  4. โรงกลั่นน้ำมันปาล์มจะได้รับผลกระทบทางบวกจากการเปิดเสรี AFTA
  เนื่องจากการนำเข้าน้ำมันปาล์มโดยเสรี
  จะทำให้มีวัตถุดิบป้อนโรงงานได้อย่างเพียงพอและมีราคาถูก ส่งผลให้ต้นทุนการผลิตลดต่ำลง
  แต่อาจจะได้รับผลกระทบด้านลบบ้าง ถ้าหากมีการนำเข้าน้ำมันปาล์มบริสุทธิ์
  โดยเฉพาะจากประเทศมาเลเซีย แต่คาดว่าผลกระทบทางลบจะมีไม่มากนัก
  เนื่องจากราคาน้ำมันปาล์มบริสุทธิ์จากมาเลเซียเมื่อรวมค่าขนส่งและค่าใช้จ่ายอื่นๆ
  ไม่แตกต่างจากราคาของไทยอย่างมีนัยสำคัญ

โอกาสและอุปสรรคในอุตสาหกรรม

  ปัจจุบันอุตสาหกรรมน้ำมันปาล์มยังต้องเผชิญกับปัญหาหลายประการไม่ว่าจะเป็นปัญหาในเรื่องการขาดประสิทธิภาพในการผลิตผลปาล์มสดและน้ำมันปาล์มของไทย
  ทั้งนี้เนื่องจากประสบปัญหาหลายประการทั้งในด้านการผลิตและการตลาด เช่น
  มีการเพาะปลูกในพื้นที่ที่ไม่เหมาะสม ขาดแคลนพันธุ์ดี และขาดการจัดการสวนปาล์มที่ดี
  ขาดความรู้และเทคโนโลยีที่เหมาะสม ทำให้ผลผลิตต่อไร่ต่ำ
  และผลผลิตปาล์มสดที่ผลิตได้ในประเทศยังไม่มากพอที่จะป้อนโรงงาน
  ทำให้ต้นทุนการผลิตน้ำมันปาล์มต่อหน่วยสูงกว่าประเทศอื่นๆ
  ประกอบกับโครงสร้างของอุตสาหกรรมไม่เอื้ออำนวยต่อการเพิ่มประสิทธิภาพในการผลิต
  ดังนั้นประสิทธิภาพในการผลิตจึงต่ำกว่าต่างประเทศ โดยเฉพาะประเทศมาเลเซียและอินโดนีเซีย
  นอกจากนั้นยังได้รับผลกระทบจากภัยธรรมชาติ เช่น ปรากฏการณ์เอล นินโญ ในปี 2541
  ซึ่งทำให้ผลิตผลปาล์มต่อไร่ลดลง และเปอร์เซ็นต์น้ำมันที่ได้ลดลง
  จึงส่งผลให้ราคาน้ำมันปาล์มดิบในปี 2541 – ต้นปี 2542 ปรับตัวสูงขึ้นมาก

  ปัจจุบันประเทศไทยมีความต้องการใช้น้ำมันปาล์มเพื่อการบริโภคและอุปโภคปีละประมาณ
  500,000-600,000 ตัน
  และมีอัตราการขยายตัวเพิ่มขึ้นเรื่อยๆตามอัตราการเพิ่มขึ้นของประชากร
  เนื่องจากเป็นน้ำมันที่ได้รับความนิยมในการนำไปใช้ปรุงอาหาร
  รวมทั้งยังมีการใช้ในอุตสาหกรรมต่อเนื่องอย่างกว้างขวาง เช่น อุตสาหกรรมสบู่ เนยเทียม
  ไขมันผสม บะหมี่สำเร็จรูป นมข้นหวาน ไอศกรีม ช็อกโกแลต เป็นต้น

ปัจจัยภายนอกที่อาจมีผลกระทบต่ออุตสาหกรรมและธุรกิจของบริษัท ทั้งในปัจจุบันและอนาคต

  1. คุณภาพวัตถุดิบ

คุณภาพปาล์มน้ำมันไม่ได้มาตรฐาน เนื่องจากวิธีการเก็บเกี่ยวที่ไม่เหมาะสม
ทั้งนี้เพราะเกษตรกรขาดความรู้และความเข้าใจในเรื่องการเก็บเกี่ยวผลปาล์มน้ำมันที่ถูกต้องเพียงพอ
นอกจากนั้นราคาผลปาล์มสดสูงหรือต่ำ
จึงส่งผลให้เกษตรกรเร่งหรือชะลอการเก็บเกี่ยวผลผลิตของตน
แทนที่จะเก็บเกี่ยวผลผลิตตามระยะเวลาที่เหมาะสม ทำให้ปริมาณน้ำมันปาล์มดิบที่ได้ต่ำ

เนื่องจากประสิทธิภาพในการผลิตน้ำมันปาล์มหลายโรงงานยังต่ำกว่ามาตรฐาน
โดยเฉพาะโรงงานสกัดน้ำมันปาล์มดิบขนาดเล็ก
ซึ่งต้องมีการลงทุนในเรื่องเทคโนโลยีและเครื่องจักรสูง
จึงทำให้คุณภาพของวัตถุดิบที่ป้อนสู่โรงงานยังไม่ได้มาตรฐาน
ซึ่งการปลูกปาล์มน้ำมันส่วนใหญ่ยังเป็นเกษตรกรรายย่อยจึงทำให้การรวบรวมส่งโรงงานโดยตรงลำบาก
และมีปัญหาในเรื่องการขนส่งสำหรับเกษตรกรที่อยู่ไกลจากโรงงานสกัดน้ำมันปาล์มดิบ
โดยข้อจำกัดของปาล์มน้ำมันเมื่อตัดจากต้นปาล์มแล้วต้องส่งเข้าโรงงานสกัดน้ำมันปาล์มดิบภายใน 24
ชั่วโมง จึงจะได้น้ำมันพืชที่มีคุณภาพ ดังนั้นโรงงานที่ได้เปรียบ
คือโรงงานที่ลงทุนในการปลูกปาล์มน้ำมันด้วย นอกจากนี้เกษตรกรบางส่วนยังขาดแคลนพันธุ์ดี
รวมทั้งขาดความชำนาญในด้านการเพาะปลูกและการบำรุงรักษาที่เหมาะสม
ตลอดจนขาดความรู้ความเข้าใจในการเก็บเกี่ยว

2. ขาดแคลนวัตถุดิบ

  เนื่องจากการปลูกปาล์มน้ำมันในพื้นที่ที่ไม่เหมาะสมในหลายท้องที่ ทำให้ผลผลิตต่อไร่ค่อนข้างต่ำ
  นอกจากนั้นราคาที่ดินในพื้นที่ปลูกปาล์มน้ำมันสูงมากขึ้น เนื่องมาจากการขยายตัวของเมือง ถนน
  และโครงการต่างๆ ส่งผลให้มีการเก็งราคาที่ดิน และราคาที่ดินเพิ่มสูงมากขึ้น
  คาดว่าเกษตรกรที่ปลูกปาล์มน้ำมันในหลายท้องที่มีแนวโน้มจะไม่ปลูกปาล์มน้ำมันทดแทน
  ในสวนเก่าซึ่งมีอายุไม่เกิน 25 ปี ในอนาคตอันใกล้นี้
  ปาล์มน้ำมันของไทยยังมีผลผลิตต่อไร่ต่ำกว่ามาเลเซียอยู่มาก
  เมื่อเทียบกับผลผลิตต่อไร่กับพื้นที่ที่มีประสิทธิภาพของมาเลเซีย สาเหตุมาจากเทคโนโลยีการผลิต
  และจัดการสวนปาล์มน้ำมันของไทยยังด้อยกว่าของมาเลเซีย

  เนื่องจากการขยายตัวด้านการผลิตไม่ทันกับความต้องการในการบริโภคและอุปโภค
  ซึ่งมีผลมาจากข้อจำกัดในเรื่องการขยายพื้นที่เพาะปลูก ศักยภาพในการปรับปรุงพันธุ์
  และต้นทุนในการปลูก อย่างไรก็ตาม ปัญหาในเรื่องการขาดแคลนวัตถุดิบในการผลิต
  เป็นสาเหตุสำคัญในการนำไปสู่ปัญหาการเข้ามาแทรกแซงทางการเมือง

3. ผลกระทบจากข้อตกลงทางการค้าระหว่างประเทศ

  ในปัจจุบันนี้ผู้บริโภคได้หันมาบริโภคน้ำมันปาล์มเพิ่มขึ้น จึงเป็นโอกาสของอุตสาหกรรมน้ำมันปาล์ม
  ต้องเพิ่มกำลังการผลิตเพื่อรองรับการขยายตัวของตลาด
  นอกจากนั้นอุตสาหกรรมน้ำมันปาล์มของไทยจะต้องเตรียมความพร้อมที่จะเผชิญกับแรงกดดันทางเศรษฐกิจภายใต้กระแสของโลกาภิวัฒน์
  ที่มุ่งปรับระบบเศรษฐกิจของโลกไปสู่ระบบการค้าเสรีมากยิ่งขึ้น
  จากข้อตกลงว่าด้วยภาษีศุลกากรและการค้า (แกตต์) และข้อตกลงเขตการค้าเสรีอาเซียน
  (AFTA)

  โดยเฉพาะจากข้อตกลงเขตการค้าเสรีอาเซียน (AFTA)
  สำหรับแผนการลดภาษีศุลกากรร่วมพิเศษที่เท่าเทียมกันระหว่างประเทศสมาชิกในกลุ่มอาเซียน
  ซึ่งมีเป้าหมายจะลดภาษีศุลกากรระหว่างประเทศสมาชิกให้เหลือน้อยที่สุด
  โดยกำหนดให้มีการลดภาษีศุลกากรให้เหลือเพียงอัตราร้อยละ 0.5 ภายใน 10 ปี
  ซึ่งเริ่มบังคับใช้ตั้งแต่วันที่ 1 มกราคม 2538
  พร้อมทั้งยกเลิกอุปสรรคทางการค้าที่ไม่ใช่มาตรการภาษีศุลกากรให้หมดไปภายใน 5 ปี
  จะเห็นได้ว่าการค้าภายใต้ข้อตกลงเขตการค้าเสรีอาเซียนจะเป็นการแลกเปลี่ยนสิทธิประโยชน์ทางการค้าในระดับสูง
  และมีผลต่อการเปลี่ยนแปลงระบบการค้าของสมาชิกอาเซียนที่ค่อนข้างจะรุนแรง ในปี 2543
  ประเทศไทยมีพันธกรณีต้องนำน้ำมันปาล์มเข้าบัญชีลดภาษีในเขตการค้าเสรีอาเซียน (AFTA)
  ซึ่งจะต้องลดภาษีนำเข้าเหลือ 20% และสมาชิกอาเซียนมีสิทธิส่งน้ำมันปาล์มออกมายังประเทศไทย
  โดยไม่จำกัดโควต้า ทั้งนี้มีผลบังคับตั้งแต่วันที่ 1 ม.ค. 2543 และจะคงภาษีอัตราเดิมไว้ที่ 20%
  จนถึงปี 2545 จากนั้นจะลดภาษีแบบก้าวกระโดดคือ เหลือ 0 - 5% ทันทีในวันที่ 1 ม.ค. 2546
  ขณะที่อุตสาหกรรมน้ำมันปาล์มของไทย ยังมีศักยภาพการผลิตที่ด้อยกว่ามาเลเซียและอินโดนีเซีย
  ดังนั้นการลดภาษีดังกล่าวอาจส่งผลกระทบต่ออุตสาหกรรมน้ำมันปาล์มในประเทศที่มีประสิทธิภาพการผลิตต่ำ
  โดยเฉพาะเกษตรกรหรือผู้ประกอบการขนาดเล็กที่ไม่มีศักยภาพในการปรับตัวเพื่อเพิ่มขีดความสามารถในการแข่งขัน
  ทำให้ต้นทุนการผลิตสูง ไม่สามารถแข่งขันกับต่างประเทศได้

  อย่างไรก็ตาม ผลจากการเปิดเสรี
  จะทำให้ราคาน้ำมันปาล์มดิบทั้งในและต่างประเทศใกล้เคียงกันมาก ซึ่งนับว่าเป็นผลดีต่อบริษัทฯ
  เนื่องจากบริษัทฯสามารถนำเข้าน้ำมันปาล์มดิบในราคาที่ถูกลง
  และมีปริมาณเพียงพอกับความต้องการ จนทำให้สามารถวางแผนการผลิตได้ในระยะยาว
  นอกจากนั้นบริษัทฯได้มีการเพิ่มเครื่องจักรใหม่ ซึ่งมีเทคโนโลยีที่ทันสมัย
  สามารถลดต้นทุนการผลิตลง

  4. นโยบายของรัฐบาล

รัฐบาลให้การสนับสนุนด้านการวิจัยและพัฒนาปาล์มน้ำมันน้อยมาก
จากที่ผ่านมารัฐมีนโยบายคุ้มครองอุตสาหกรรมน้ำมันปาล์ม
โดยกำหนดให้น้ำมันปาล์มดิบเป็นสินค้าควบคุมการนำเข้าตั้งแต่ปี 2525
ซึ่งเป็นสาเหตุทำให้อุตสาหกรรมนี้ขาดความสามารถในการแข่งขันกับสินค้าต่างประเทศ
เมื่อเทียบกับประเทศมาเลเซียและอินโดนีเซีย นโยบายและมาตรการต่างๆ
ที่รัฐกำหนดขึ้นมีจุดมุ่งหมายเพื่อให้ความคุ้มครองกับผู้บริโภคและให้ความช่วยเหลือแก่เกษตรกรผู้ปลูกปาล์มน้ำมัน
จึงทำให้นโยบายและมาตรการของรัฐบาลที่ออกมาเกิดความขัดแย้งกันเอง และไม่มีความชัดเจน
บางครั้งต้องการพยุงราคาเพื่อช่วยเกษตรกร
แต่ในขณะเดียวกันก็ต้องการคุ้มครองผู้บริโภคให้ซื้อสินค้าในราคาถูก อย่างไรก็ตาม
การเปิดเสรีการนำเข้าน้ำมันปาล์ม ซึ่งเริ่มในปี 2543
ในส่วนของภาครัฐเองก็ต้องให้ความช่วยเหลือ
หรือส่งเสริมการปลูกเฉพาะในเขตพื้นที่ที่เหมาะสมเท่านั้น
และจะต้องให้การสนับสนุนด้านการวิจัยพันธุ์ปาล์มที่เหมาะสมกับการปลูกในประเทศไทย
รวมทั้งการกำหนดพื้นที่ที่เหมาะสมกับการปลูกปาล์ม
ทั้งนี้เพื่อให้ต้นทุนการผลิตของไทยสามารถแข่งขันกับน้ำมันปาล์มจากตลาดโลก
โดยเฉพาะจากประเทศมาเลเซียได้

  5. การลักลอบนำเข้า

จากการที่ภาครัฐบาลมีมาตรการการคุ้มครองอุตสาหกรรมปาล์มน้ำมันในประเทศ
โดยกำหนดให้น้ำมันปาล์มเป็นสินค้าควบคุมการนำเข้า
ทำให้มีการลักลอบนำเข้าน้ำมันปาล์มจากต่างประเทศโดยเฉพาะจากมาเลเชีย
ซึ่งมีบริเวณชายแดนติดต่อกัน
เนื่องจากความแตกต่างของราคาน้ำมันปาล์มระหว่างไทยกับมาเลเชียอยู่ในเกณฑ์สูง
แต่การดำเนินการตามข้อตกลงทางการค้าเสรีอาเซียน
โดยลดภาษีนำเข้าน้ำมันปาล์มดิบลงเหลือร้อยละ 0-5
จะทำให้ราคาน้ำมันปาล์มภายในประเทศและต่างประเทศใกล้เคียงกัน
ซึ่งจะทำให้ปัญหาการลักลอบการนำเข้าหมดไปด้วย